CELEX: 62021TN0292
Language: el
Date: 2021-05-25 00:00:00
Title: Υπόθεση T-292/21: Προσφυγή-αγωγή της 25ης Μαΐου 2021 — Singapore Airlines Cargo κατά Επιτροπής

19.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 289/42
            
         
      Προσφυγή-αγωγή της 25ης Μαΐου 2021 — Singapore Airlines Cargo κατά Επιτροπής
      (Υπόθεση T-292/21)
      (2021/C 289/59)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: Singapore Airlines Cargo Pte Ltd (Σιγκαπούρη, Σιγκαπούρη) (εκπρόσωποι: J. Wileur, J. Poitras, J. Ruiz Calzado και N. Solárová, δικηγόροι)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να κρίνει την παρούσα προσφυγή-αγωγή παραδεκτή
               
            
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από την Επιτροπή, να αποκαταστήσει τη ζημία την οποία υπέστη η προσφεύγουσα-ενάγουσα λόγω μη καταβολής από την Επιτροπή τόκων υπερημερίας, δυνάμει του άρθρου 266, πρώτο εδάφιο, ΣΛΕΕ, σε εκτέλεση της αποφάσεως του Γενικού Δικαστηρίου της 16ης Δεκεμβρίου 2015 στην υπόθεση T-43/11 Singapore Airlines Cargo Pte Ltd και Singapore Airlines Limited κατά Επιτροπής, και, ως εκ τούτου, να καταβάλει τα ακόλουθα ποσά, σύμφωνα με το άρθρο 340, δεύτερο εδάφιο, ΣΛΕΕ, το άρθρο 268 ΣΛΕΕ και το άρθρο 266, δεύτερο εδάφιο, ΣΛΕΕ:
                  
                              —
                           
                           
                              (i) ποσό το οποίο ισούται με τους οφειλόμενους τόκους υπερημερίας, ήτοι τόκους επί του ποσού των 74 800 000 ευρώ, με το επιτόκιο που εφαρμόζεται από την Ευρωπαϊκή Κεντρική Τράπεζα στις κύριες πράξεις αναχρηματοδότησης την 1η Νοεμβρίου 2010 (ήτοι 1 %), προσαυξημένο κατά 3,5 %, για την περίοδο μεταξύ της 11ης Φεβρουαρίου 2011 και της 8ης Φεβρουαρίου 2016, μείον το ποσό που έχει ήδη καταβάλει η Επιτροπή (1 635 368 ευρώ), ήτοι ποσό 15 185 410 ευρώ, ή, εάν αυτό δεν γίνει δεκτό, για τη χρονική περίοδο και με το επιτόκιο που θα κρίνει πρόσφορο το Γενικό Δικαστήριο
                           
                        
                              —
                           
                           
                              (ii) ποσό το οποίο ισούται με τους τόκους επί των οφειλομένων τόκων υπερημερίας για την περίοδο μεταξύ της 9ης Φεβρουαρίου 2016 και της 1ης Φεβρουαρίου 2021, με το επιτόκιο που εφαρμόζεται από την Ευρωπαϊκή Κεντρική Τράπεζα στις κύριες πράξεις αναχρηματοδότησης την 1η Νοεμβρίου 2010 (ήτοι 1 %), προσαυξημένο κατά 3,5 %, ήτοι ποσό πρόσθετων τόκων ύψους 3 407 356 ευρώ, ή, εάν αυτό δεν γίνει δεκτό, για τη χρονική περίοδο και με το επιτόκιο που θα κρίνει πρόσφορο το Γενικό Δικαστήριο και
                           
                        
                              —
                           
                           
                              (iii) τόκους ανατοκισμού, ήτοι τόκους ανατοκισμού («capitalisation des intérêts») επί του ποσού των οφειλόμενων τόκων υπερημερίας και επί του ποσού των πρόσθετων τόκων, ήτοι συνολικό ποσό ύψους 18 592 766 ευρώ (ή οποιοδήποτε άλλο ποσό το Γενικό Δικαστήριο κρίνει πρόσφορο), για την περίοδο μεταξύ της 2ας Φεβρουαρίου 2021και της ημερομηνίας πραγματικής καταβολής από την Επιτροπή όλων των οφειλόμενων ποσών τόκων, με το επιτόκιο που εφαρμόζεται από την Ευρωπαϊκή Κεντρική Τράπεζα στις κύριες πράξεις αναχρηματοδότησης την 1η Νοεμβρίου 2010 (ήτοι 1 %), προσαυξημένο κατά 3,5 %, ή, εάν αυτό δεν γίνει δεκτό, για τη χρονική περίοδο και με το επιτόκιο που θα κρίνει πρόσφορο το Γενικό Δικαστήριο.
                           
                        
            
                  —
               
               
                  άλλως και/ή επικουρικώς, να ακυρώσει στο σύνολό της ή εν μέρει, σύμφωνα με το άρθρο 263 ΣΛΕΕ, την απόφαση της Ευρωπαϊκής Επιτροπής της 25ης Μαρτίου 2021 περί απορρίψεως του αιτήματος της προσφεύγουσας-ενάγουσας για καταβολή αποζημιώσεως λόγω μη καταβολής τόκων υπερημερίας και τόκων ανατοκισμού.
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της αγωγής αποζημιώσεως, η προσφεύγουσα-ενάγουσα προβάλλει έναν και μόνο ισχυρισμό, ο οποίος στηρίζεται στο ότι η Ευρωπαϊκή Ένωση, εκπροσωπούμενη από την Επιτροπή, υπέχει εξωσυμβατική ευθύνη και οφείλει να της καταβάλει αποζημίωση, σύμφωνα με το άρθρο 340, δεύτερο εδάφιο, ΣΛΕΕ, το άρθρο 268 ΣΛΕΕ και το άρθρο 266, δεύτερο εδάφιο, ΣΛΕΕ, η οποία αντιστοιχεί στο ποσό των τόκων υπερημερίας που η Επιτροπή όφειλε να καταβάλει στην προσφεύγουσα-ενάγουσα, σύμφωνα με το άρθρο 266, πρώτο εδάφιο, ΣΛΕΕ, κατά την επιστροφή του κύριου ποσού του προστίμου, το οποίο η προσφεύγουσα-ενάγουσα είχε καταβάλει προσωρινώς σε συμμόρφωση με την απόφαση της Επιτροπής στην υπόθεση COMP/39258 — Airfreight, κατόπιν ακυρώσεως της αποφάσεως αυτής με την απόφαση του Γενικού Δικαστηρίου στην υπόθεση T-43/11 Singapore Airlines Cargo Pte Ltd και Singapore Airlines Limited κατά Επιτροπής. Η προσφεύγουσα-ενάγουσα ζητεί επίσης αποζημίωση η οποία αντιστοιχεί σε τόκους επί του ποσού των οφειλόμενων από την Επιτροπή τόκων υπερημερίας και τόκους ανατοκισμού από την ημερομηνία ης αιτήσεώς της προς την Επιτροπή περί καταβολής των οφειλόμενων ποσών τόκων.
      Προς στήριξη της προσφυγής-ακυρώσεως, η προσφεύγουσα-ενάγουσα προβάλει τρεις λόγους.
      
                  1.
               
               
                  Με τον πρώτο λόγο προβάλλεται ότι η απόφαση της Ευρωπαϊκής Επιτροπής της 25ης Μαρτίου 2021 με την οποία απορρίφθηκε το αίτημα της προσφεύγουσας-ενάγουσας περί καταβολής τόκων ενέχει πλάνη περί το δίκαιο, κατά το μέτρο που με αυτή κρίθηκε ότι η αξίωση της προσφεύγουσας-ενάγουσας είχε παραγραφεί. Το συμπέρασμα στο οποίο κατέληξε η Ευρωπαϊκή Επιτροπή με την απόφασή της δεν συνάδει με την απόφαση του Δικαστηρίου της 20ής Ιανουαρίου 2021 στην υπόθεση C-301/19, Επιτροπή κατά Printeos (στο εξής: απόφαση Printeos) (EU:C:2021:39).
               
            
                  2.
               
               
                  Με τον δεύτερο λόγο προβάλλεται ότι η απόφαση της Ευρωπαϊκής Επιτροπής ενέχει πλάνη περί το δίκαιο, κατά το μέτρο που στηρίχθηκε αποκλειστικώς στο άρθρο 85α, παράγραφος 2, του κανονισμού (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002, L 357, σ. 1) και δεν έλαβε υπόψη το άρθρο 266, πρώτο εδάφιο, ΣΛΕΕ, όπως αυτό έχει ερμηνευθεί από το Δικαστήριο με την απόφαση Printeos.
               
            
                  3.
               
               
                  Με τον τρίτο λόγο προβάλλεται ότι η απόφαση της Ευρωπαϊκής Επιτροπής της 25ης Μαρτίου 2021 είναι ανεπαρκώς αιτιολογημένη, στο μέτρο που δεν περιέχει επαρκή αιτιολογία κατά παράβαση του άρθρου 296, δεύτερο εδάφιο, ΣΛΕΕ.